Työtapaturmavakuutuksen vakuutusmaksu muodostuu ennakko- ja tasoitusmaksusta.
Vakuutusmaksu maksetaan etukäteen vakuutuskauden alussa. Uuden vakuutuksen tai vakuutuskauden alkaessa yritys maksaa aina työtapaturmavakuutuksesta ennakkovakuutusmaksun.
Jokaisella vakuutusyhtiöllä on työtapaturmavakuutuksen maksun laskemista varten maksuperusteet, joita sovelletaan yhdenmukaisesti kaikkiin vakuutuksenottajiin. Maksuperusteissa kerrotaan, miten vakuutusmaksut lasketaan ja miten maksuperusteita sovelletaan.
Hyvä tietää
Lopullinen vakuutusmaksu perustuu aina työnantajan tulorekisteriin ilmoittamiin palkkasummiin, ja siksi on tärkeää, että tulorekisteriin ilmoitetut tiedot ovat oikein.
Ennakkovakuutusmaksu perustuu vakuutusyhtiön maksuperusteiden mukaisesti määräytyvään maksukertoimeen sekä arvioituun tulevaan ammattiluokittaiseen palkkasummaan.
Vakuutuskauden päätyttyä tehdään tasoitus.
Jos vakuutuskauden lopullinen vakuutusmaksu alittaa ennakkoon perityn summan, vakuutusyhtiö palauttaa erotuksen yritykselle tasoitusvakuutusmaksuna. Jos lopullinen vakuutusmaksu on puolestaan ennakoitua suurempi, erotus peritään yritykseltä, eli yritys maksaa tasoituksen vakuutusyhtiölle.
Useimmissa erikoismaksuissa vahinkojen vaikutus huomioidaan lopullisessa vakuutusmaksussa. Tästä syystä lopullinen vakuutusmaksu voi erota huomattavastikin ennakkovakuutusmaksusta.